b'\n_START_ARTICLE_\nEva & Manu\n_START_SECTION_\nUra\n_START_PARAGRAPH_\nVuonna 2010 Louhivuori ja Laudic muuttivat Lontooseen, jossa he saivat idean l\xc3\xa4hte\xc3\xa4 kiert\xc3\xa4m\xc3\xa4\xc3\xa4n Eurooppaa ja tehd\xc3\xa4 matkan aikana kappaleita. Pari l\xc3\xa4hti liikkeelle Etel\xc3\xa4-Ranskasta ja he kiersiv\xc3\xa4t noin puolen vuoden ajan Ranskaa, Espanjaa ja Italiaa. He julkaisivat joka viikko yhden uuden kappaleen ja sen musiikkivideon blogissaan "Travel in Music". Duo julkaisi yhteens\xc3\xa4 16 kappaletta ja videota, joista nelj\xc3\xa4 kappaletta p\xc3\xa4\xc3\xa4tyi kes\xc3\xa4kuussa 2010 julkaistulle EP:lle Still Traveling._NEWLINE_Matkan p\xc3\xa4\xc3\xa4tytty\xc3\xa4 Eva ja Emmanuel asettuivat Suomeen ja he alkoivat \xc3\xa4\xc3\xa4nitt\xc3\xa4m\xc3\xa4\xc3\xa4n tekemi\xc3\xa4\xc3\xa4n kappaleita studiossa. Warner Music Finland julkaisi duon esikoisalbumin Eva & Manu Suomessa 17. elokuuta 2012. Kev\xc3\xa4\xc3\xa4ll\xc3\xa4 2013 albumi julkaistiin my\xc3\xb6s muualla Euroopassa. Albumin ensimm\xc3\xa4isen\xc3\xa4 singlen\xc3\xa4 julkaistiin kappale \xe2\x80\x9dFeet In the Water\xe2\x80\x9d. Esikoisalbumi toi duolle Vuoden tulokas -ehdokkuuden alkuvuodesta 2013 j\xc3\xa4rjestetyss\xc3\xa4 Emma-gaalassa._NEWLINE_Lokakuussa 2013 Eva & Manu julkaisi ensimm\xc3\xa4isen suomenkielisen singlens\xc3\xa4, \xe2\x80\x9dKun aika on\xe2\x80\x9d, joka oli joulukuussa 2013 ensi-iltansa saaneen Ainoat oikeat -elokuvan tunnuskappale. Toisen studioalbuminsa, Cinnamon Hearts, duo julkaisi 29. elokuuta 2014._NEWLINE_Pariskunta erosi vuoden 2016 kes\xc3\xa4ll\xc3\xa4 oltuaan yhdess\xc3\xa4 seitsem\xc3\xa4n vuotta, mutta he jatkavat musiikillista yhteisty\xc3\xb6t\xc3\xa4\xc3\xa4n._NEWLINE_Duo julkaisi tammikuussa 2019 kuusi uutta kappaletta sis\xc3\xa4lt\xc3\xa4neen In the Woods -EP:n.'